
APSTIPRINĀTI:
ar Dienvidkurzemes novada pašvaldības domes 
25.06.2026. sēdes lēmumu Nr.374
(prot.Nr.8  37.§)

Dienvidkurzemes novada pašvaldības noteikumi
"Kārtība, kādā pašvaldība iznomā zemi sakņu dārzu vai personisko palīgsaimniecību vajadzībām"

I. Vispārīgie jautājumi
1. Noteikumi nosaka kārtību, kādā Dienvidkurzemes novada pašvaldība (turpmāk-Pašvaldība) iznomā tai piederošo, piekrītošo vai valdījumā esošo zemi fiziskām un juridiskām personām sakņu dārzu vai personisko palīgsaimniecību vajadzībām.
2. Noteikumu mērķis ir nodrošināt Pašvaldības zemes racionālu un efektīvu izmantošanu, kā arī veicināt tās pieejamību iedzīvotājiem.
3. Noteikumos lietoti šādi termini:
1) sakņu dārzs - neapbūvēts zemesgabals vai tā daļa, kas nodots nomā izmantošanai pašpatēriņa vajadzībām pilsētas vai lauku teritorijā;
2) sakņu dārza teritorija - Pašvaldības zemesgabals vai tā daļa, kas iznomāta dārzkopības biedrībai sakņu dārzu ierīkošanai, uzturēšanai un apsaimniekošanai tās biedru vajadzībām;
3) dārzkopības biedrība - biedrība vai cita juridiska persona, kuras statūtos kā viens no darbības mērķiem ir noteikta sakņu dārzu ierīkošana, uzturēšana vai apsaimniekošana tās biedru vajadzībām;
4) personiskā palīgsaimniecība - zemes izmantošana pašpatēriņa vajadzībām, tai skaitā dārzkopībai, mājlopu vai mājputnu turēšanai, neveicot komercdarbību;
5) mājsaimniecības locekļi – personas, kuras dzīvo vienā mājsaimniecībā un kopīgi sedz ikdienas uzturēšanas izdevumus.
[bookmark: _Hlk232075876]4. Zemes nomas līguma sagatavošanu, noslēgšanu un izpildes uzraudzību nodrošina Pārvaldes attiecīgās teritorijas nekustamā īpašuma speciālists (turpmāk – Speciālists).
5. Iznomājot zemi, Pašvaldība vadās pēc šiem Noteikumiem un normatīviem  aktiem,  kas regulē Pašvaldības mantas iznomāšanu.
II. Zemes noma sakņu dārza vajadzībām
6. Pretendēt uz zemes iznomāšanu sakņu dārza vajadzībām var fiziska persona vai dārzkopības biedrība (turpmāk – Pretendenti).
[bookmark: _Hlk228979256]7. Vienai personai vai vienai mājsaimniecībai var tikt iznomāts viens sakņu dārzs. Zemesgabala platība tiek noteikta atbilstoši pieejamai zemes platībai un racionālas izmantošanas principam, nepārsniedzot 0,2 ha (2000 m2).
8. Dārzkopības biedrībai iznomājamo zemesgabala platību nosaka, ņemot vērā pašvaldības rīcībā esošo zemes apjomu, teritorijas plānojumu un racionālas izmantošanas principus.
9. Ja Pašvaldības dome ir pieņēmusi lēmumu par konkrēta zemesgabala, zemesgabalu vai teritorijas izmantošanu sakņu dārzu vajadzībām, Speciālists izvērtē Pretendenta iesniegumu un sagatavo zemes nomas līgumu parakstīšanai Pārvaldes vadītājam.
10. Ja Pretendenta iesniegumā norādītais zemesgabals nav iekļauts pašvaldības domes noteiktajās teritorijās sakņu dārzu vajadzībām, Speciālists izvērtē zemesgabala atbilstību sakņu dārza ierīkošanai un nepieciešamības gadījumā sagatavo lēmuma projektu izskatīšanai Pārvaldes vadītājam. 
III. Zemes noma personiskās palīgsaimniecības vajadzībām
11. Pretendēt uz zemes nomu personisko palīgsaimniecību vajadzībām var fiziska persona, kura deklarējusi dzīvesvietu Dienvidkurzemes novada administratīvajā teritorijā (turpmāk – Pretendents).
12. Vienai personai vai vienai mājsaimniecībai var tikt iznomāts zemesgabals ar platību no 0,2 ha līdz 2,5 ha.
IV. Pieteikšanās kārtība
13. Lai nodrošinātu vienlīdzīgu informācijas pieejamību par Pašvaldības iznomāšanai pieejamajām sakņu dārzu un personiskās palīgsaimniecības teritorijām, Speciālists publicē informāciju Pašvaldības tīmekļa vietnē, nosakot pieteikšanās termiņu ne īsāku par piecām darba dienām.  
14. Šo noteikumu 13.punktā minētā publicēšana netiek piemērota gadījumā, ja tiek pagarināts zemes nomas līgums ar esošo nomnieku, kurš ir pienācīgi pildījis nomas līguma nosacījumus. 
15. Pretendents, līdz Pašvaldības tīmekļa vietnē publicētajā informācijā noteiktajam datumam, iesniedz Pašvaldībā rakstisku iesniegumu par zemes nomu (veidlapa Pielikumā Nr.1), kādā no zemāk norādītajiem veidiem:
15.1.	personīgi klientu apkalpošanas centrā;
15.2.	parakstot ar drošu elektronisku parakstu un nosūtot uz elektroniskā pasta adresi: niparvalde@dkn.lv  vai e-adresi;
15.3.	pasta sūtījumā nosūtot uz adresi: Parka iela 2, Lieģi, Tadaiķu pagasts, Dienvidkurzemes novads, LV-3447.
16. Iesniegumā norāda:
16.1. Pretendenta vārdu, uzvārdu vai nosaukumu; 
16.2. personas kodu vai reģistrācijas numuru; 
16.3. kontaktinformāciju; 
16.4. vēlamo zemes gabalu (ja zināms); 
16.5. plānoto zemes izmantošanas mērķi. 
17. Iesniegumam var pievienot papildu informāciju, kas pamato zemes izmantošanas nepieciešamību.
18. Iesniegumi tiek reģistrēti to saņemšanas secībā un izvērtēti atbilstoši šo noteikumu prasībām.
V. Iesniegumu izvērtēšana
19. Speciālists 10 (desmit) darba dienu laikā pārbauda, vai Pretendents atbilst šo noteikumu prasībām.
20. Izvērtēšanas procesā pārbauda:
20.1. Pretendenta atbilstību noteikumu prasībām; 
20.2. parādsaistību esību pret pašvaldību; 
20.3. iepriekšējo sadarbības pieredzi. 
21. Nepieciešamības gadījumā no Pretendenta var pieprasīt papildu informāciju.
22. Ja iesniegums neatbilst prasībām, Pretendents var tikt aicināts to precizēt.
23. Ja uz vienu un to pašu zemesgabalu sakņu dārza vajadzībām pieteikušies vairāki Pretendenti, tos izvērtē, ievērojot šādu prioritāšu secību:
23.1. Pretendents pēdējo 12 mēnešu periodā pirms iesnieguma saņemšanas ir nomājis konkrēto zemesgabalu vai tā daļu, ir pildījis nomas līguma nosacījumus, un tam nav bijuši nomas maksas vai nekustamā īpašuma nodokļa samaksas kavējumi vai parādi;
[bookmark: _Hlk229050021]23.2. Pretendents ir deklarēts Dienvidkurzemes novada administratīvajā teritorijā;
23.3. Pretendenta mājsaimniecības locekļi pēdējo 12 mēnešu laikā ir nomājuši konkrēto zemesgabalu vai tā daļu, ir pildījuši nomas līguma nosacījumus, un tiem nav bijuši nomas maksas vai nekustamā īpašuma nodokļa samaksas kavējumi vai parādi;
23.4. Pretendentam piešķirts trūcīgas vai maznodrošinātas personas statuss.
24. Ja ir vairāki Pretendenti uz vienu un to pašu zemesgabalu personisko palīgsaimniecību vajadzībām, Pretendenti tiek izvērtēti, ievērojot šādu prioritāšu secību:
24.1. Pretendents pēdējo 12 mēnešu periodā pirms iesnieguma saņemšanas ir nomājis konkrēto zemesgabalu vai tā daļu un ir pildījis nomas līguma nosacījumus, un tam nav bijuši nomas maksas vai nekustamā īpašuma nodokļa samaksas kavējumi vai parādi;
24.2. Pretendenta mājsaimniecības locekļi pēdējo 12 mēnešu laikā ir nomājuši konkrēto zemesgabalu vai tā daļu, ir pildījuši nomas līguma nosacījumus, un tiem nav bijuši nomas maksas vai nekustamā īpašuma nodokļa samaksas kavējumi vai parādi;
24.3. Pretendentam piešķirts trūcīgas vai maznodrošinātas personas statuss;
24.4. Pretendenta saimniecībā ir mājlopi un mājputni;
24.5. Pretendenta īpašumā, lietošanā vai nomā nav citas lauksaimniecībā izmantojamās zemes vienības 2 (divu) km attālumā no deklarētās dzīvesvietas, kuru viņš izmanto personiskās palīgsaimniecības vajadzībām.
25. Ja vairāku Pretendentu iesniegumi atbilst vienādas prioritātes secībai, tiesības nomāt zemesgabalu sakņu dārza vai personisko palīgsaimniecību vajadzībām nosaka izlozes kārtībā.
VI. Zemes nomas līguma slēgšana
26. Pēc Pārvaldes vadītāja lēmuma pieņemšanas Speciālists 10 (desmit) darba dienu laikā sagatavo un organizē Zemes nomas līguma noslēgšanu (Pielikums Nr. 2 - līguma paraugs sakņu dārzu vajadzībām, Pielikums Nr.3 - līguma paraugs personiskās palīgsaimniecības vajadzībām).
27. Zemes nomas līgumam pievieno iznomātās zemes grafisko pielikumu, kurā nepārprotami iezīmēta iznomājamā platība, tās robežas un, ja attiecināms, koplietošanas piekļuves zonas, lai novērstu strīdus par zemes lietošanu.
28. Zemes nomas līgumu slēdz uz termiņu līdz pieciem gadiem, nosakot beigu datumu 30.septembrī, ja lēmumā nav noteikts citādi.
29. Ja nomas Pretendents divu mēnešu laikā no lēmuma pieņemšanas dienas nenoslēdz zemes nomas līgumu, lēmums par zemes iznomāšanu uzskatāms par spēku zaudējušu un zemesgabals var tikt piešķirts citam Pretendentam.
VII. Zemes lietošanas vispārīgie noteikumi
30. Nomniekam ir pienākums izmantot zemesgabalu atbilstoši zemes nomas līgumā noteiktajam mērķim un nodrošināt tā uzturēšanu kārtībā.
31. Nomnieks nodrošina zemesgabala regulāru apsaimniekošanu, nepieļaujot tā aizaugšanu, nezāļu izplatīšanos vai vides piesārņošanu.
32. Nomniekam ir pienākums ievērot normatīvos aktus vides aizsardzības, sanitāro prasību un dzīvnieku turēšanas jomā.
33. Nomnieks nedrīkst ierobežot vai apgrūtināt citu nomnieku pārvietošanos pa koplietošanas teritoriju.
34. Nomniekam aizliegts:
34.1. izmantot zemesgabalu neatbilstoši nomas mērķim;
34.2. nodot zemesgabalu vai tā daļu apakšnomā bez pašvaldības rakstiskas piekrišanas, izņemot gadījumus, kad zemesgabals iznomāts dārzkopības biedrībai tās biedru vajadzībām;
34.3. veikt būvniecību vai izvietot būves, izņemot pārvietojamu sezonas siltumnīcu bez pamatiem;
34.4. piesārņot vai degradēt zemesgabalu;
34.5. veidot komposta vai augu atlieku kaudzes tuvāk par 2 metriem no zemesgabala robežas;
34.6. pastāvīgi vai īslaicīgi bez cilvēka uzraudzības turēt dzīvniekus;
34.7.  stādīt augļu kokus.
35. Nomnieks ir atbildīgs par zemesgabala uzturēšanu un sakopšanu visā nomas periodā.
VIII. Nomas maksas samaksas kārtība
36. Zemes nomas maksa par šo noteikumu ietvaros iznomātajiem zemesgabaliem tiek noteikta saskaņā ar Dienvidkurzemes novada pašvaldības domes 2022. gada 24. februāra saistošajiem noteikumiem Nr. 2022/9 “Par neapbūvēta zemesgabala nomas maksu Dienvidkurzemes novadā”.
37. Nomnieks nomas maksu samaksā vienu reizi gadā līdz kārtējā gada 15. novembrim, pamatojoties uz Pašvaldības izrakstītu maksāšanas paziņojumu vai rēķinu.
38. Par nomas maksas samaksas termiņa kavējumu nomnieks maksā nokavējuma procentus 0,1 % apmērā no kavētās summas par katru nokavējuma dienu.
39. Papildus nomas maksai nomnieks maksā nekustamā īpašuma nodokli proporcionāli iznomātajai zemesgabala platībai saskaņā ar pašvaldības izsniegto maksāšanas paziņojumu.
IX. Uzraudzība un kontrole
40. Speciālists ne retāk kā vienu reizi gadā veic sakņu dārzu un personisko palīgsaimniecību vajadzībām iznomāto zemesgabalu apsekošanu.
41. Ja tiek konstatēti šo noteikumu vai zemes nomas līguma nosacījumu pārkāpumi, Speciālists rakstiski informē nomnieku, nosakot termiņu pārkāpumu novēršanai.
42. Speciālistam ir tiesības fiksēt konstatētos pārkāpumus fotoattēlos vai apsekošanas aktā.
43. Ja pārkāpumi noteiktajā termiņā netiek novērsti, Pārvalde var uzsākt zemes nomas līguma izbeigšanu līgumā un normatīvajos aktos noteiktajā kārtībā.
X. Noslēguma jautājumi
44. Pārvaldes vadītāja lēmumu var apstrīdēt Pašvaldības izpilddirektoram Administratīvā procesa likumā noteiktajā kārtībā.
45. Ar šo noteikumu spēkā stāšanos atzīt par spēku zaudējušiem Dienvidkurzemes novada pašvaldības domes 2022.gada 28.aprīļa noteikumus “Kārtība, kādā iznomā zemi sakņu dārzu vajadzībām”.
46. Ar šo noteikumu spēkā stāšanos atzīt par spēku zaudējušiem Dienvidkurzemes novada pašvaldības domes 2022.gada 26.maija noteikumus “Kārtība, kādā iznomā zemi personisko palīgsaimniecību vajadzībām”.
47. Noteikumi stājas spēkā ar 2026.gada 1. jūliju.
48. Noteikumi piemērojami zemes nomas līgumiem, kas noslēgti pēc šo noteikumu spēkā stāšanās.

